Papersnake/gushiwen huggingface dataset:
送丁谓之再奉使闽中
王禹偁（宋代）

绣衣直指东南夷，入奏风谣受圣知。
持节又从三殿出，演纶还较一年迟。
朝中谬拜推贤表，江畔空吟惜别诗。
郡印喧卑文会少，为君搔首落花时。
茅山刘先觉高士绘云琴图求诗次杨廷秀韵
周必大（宋代）

目送归云膝抱琴，山林犹恐不高深。
应怜三十年前客，扰扰尘心损道心。
杂咏一百首 其四十九 崔昌遐
刘克庄（宋代）

本欲除阉腐，安知召寇戎。缁郎不为相，朱贼得称雄。
朔风诗
曹植（两汉）

子好芳草。
岂忘尔贻。
繁华将茂。
秋霜悴之。
君不垂眷。
岂云其诚。
秋兰可喻。
桂树冬荣。
南乡子
萧廷之（宋代）

识得水中金。煅炼烹煎理更深。进退抽添须九转，浮沈。温养潜进复与临。

妙运自天心。托仗黄婆配丙壬。酝就醍醐山顶降，频斟。慢拨无弦一曲琴。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其五
朱熹（宋代）

我居深山中，茅舍破不补。上见风搅林，下有云承宇。

闻公落新宫，户牖不可数。懒惰心力衰，念公亦良苦。
送沈侍郎二首 其一
王阮（宋代）

献纳论思玉笋班，间因忠谠忤龙颜。一朝锦水连江水，万里何山与卞山。

道大可能忘济世，名高那得镇投闲。天教一似苏门下，先到筠阳却诏还。
题树下禅师
于鹄（唐代）

久行多不定，树下是禅床。寂寂心无住，年年日自长。

虫蛇同宿涧，草木共经霜。已见南人说，天台有旧房。
沁园春（御阅还上郭殿帅）
刘过（宋代）

玉带猩袍，遥望翠华，马去似龙。拥貂蝉争出，千官鳞集，貔貅不断，万骑云从。细柳营开，团花袍窄，人指汾阳郭令公。山西将，算韬钤有种，五世元戎。

旌旗蔽满寒空。鱼阵整、从容虎帐中。想刀明似雪，纵横脱鞘，箭飞如雨，霹雳鸣弓。威撼边城，气吞胡虏，惨淡尘沙吹北风。中兴事，看君王神武，驾驭英雄。
巡边
卢祥（明代）

按节巡南国，舟车昼夜行。烧痕沿路断，水势到湖平。

景物新吟兴，琴书薄宦情。怀中经术拙，何以济苍生。
书案上三种梅三首
赵蕃（宋代）

我贵当由知我希，蜡梅全不事芳菲。
自非牢落山中士，谁可与之同一归。
渡湘江大风
凌义渠（明代）

江容未可狎，难测是秋深。碧处俄成黑，晴天亦自阴。

跳波穿及面，碎石过惊心。双桨愁无力，回旋只近林。
閒居遣怀三首 其二
俞德邻（宋代）

坐中有佳客，尊中有美酒。酒美客更佳，一醉亡何有。

醉馀送客去，新月挂疏柳。明日欲重来，已戒应门走。
读秦纪七绝
刘克庄（宋代）

匈奴驱向长城外，当日蒙恬计未非。
欲被筑城夫冷笑，輼凉车载鲍鱼归。
灵和殿
杨修（唐代）

得地恩深雨露遍，丹墀左右玉阶前。
君王属意君知否，恰似风流美少年。
梅花
李中（五代）

群木方憎雪，开花长在先。
流莺与舞蝶，不见许因缘。
泊舟兜率寺呈王承可
黄彦平（宋代）

龙用中宵壮，风扬广岸波。
不堪簉鸳鹭，合作傍鼋鼍。
寂寂灵妃瑟，滔滔孺子歌。
微君澄练手，如我布帆何。
戏景卢
洪适（宋代）

千橘亭前莫听声，岂无邺酌和汾清。轻裾长袖闲列屋，碧瓦朱甍高照城。

台上金波催夜集，楼边玉树待春荣。赏花斫鲙言犹在，还被题舆诮却行。
丁丑古历三月一日，与筱卿葵生贤、竹林大林
李凤高（清代）

白傅昔年游赏时，山灵故遣芳菲尽。
倘如今日春三日，花放何须更作诗。
名缰利锁叹滔滔，谁识深山洞口桃。
白傅原是无迁谪，缘明佛理故清高。
人间花事斗鲜妍，此地当年若让先；久绝贪争白太傅，相看相感意缠绵。
窦园醉中前后五绝句 其三
陈与义（宋代）

不见海棠相似人，空题诗句满花身。酒阑却度荒陂去，驱使风光又一春。
洞庭十二偈 其七
释怀深（宋代）

日昳未，撩起布裙闲扫地。庵舍荒凉无客来，门前黄犬因何吠。
初夏山居有怀长沙从游四首
赵蕃（宋代）

我爱长沙国，全如洛与伊。
诸公早闻道，老我谩耽诗。
忆昨相追逐，何知有别离。
湘西一回首，莽莽便天涯。
方石先生季父逸老以宝庆守致仕先生名其居曰悬车旧第宝庆殁先生有诗命次其韵
顾清（明代）

执鞭无地候巾车，逸老编中识面初。露冕犹闻下江汉，云山谁与画衡庐。

青槐古柏京尘远，寒日西风宰树疏。莫向方岩诵哀些，竹林回首正欷歔。
题江开深山谢虎图
姚燮（清代）

短衣健臂气如雷，匹马萧萧蹴地来。未肯低头逐羊豕，从今知尔不凡才。
义鹘行
朱希晦（元代）

林深结暝色，苍翠摇烟霏。维时春夏交，众鸟巢高枝。

于中有双鹳，卵育常及时。舂锄亦有托，旦夕欣相依。

雄飞远求食，雌来哺其儿。啁啾聒人耳，坐厌腥风吹。

群雏半黄口，翅短争习飞。间或遭弹射，滋味焉足奇。

弱者强之食，感慨徒伤悲。海鹰何从来，鸷猛一何酷。

骞腾复盘旋，意欲喂饥腹。老拳不空施，利嘴贪食肉。

鹳兮善护巢，飞鸣急驱逐。鹰兮虽善扬，饕馋岂知足。

鸟雏赖生全，脱祸免茶毒。扶弱在抑强，足以厉风俗。

岂不见兄弟怒阋墙，夫妻雠反目。恤怜当救灾，敦姻须睦族。

禽鸟尚急义，人情何反覆。吾言非箴规，履行宜自勖。
秋雨
陈权巽（清代）

西风急天汉，挟雨到帘栊。诗意满梧叶，秋声老草虫。

有人伤酒醒，无计破愁工。揽起纱幮碧，呼僮护林丛。
绍兴祀祚德庙八首
佚名（隋代）

立孤固难，死亦匪易。
闰轻一身，开先赵嗣。
肃穆调貌，烈有馀气。
式旋嘉荐，昭哉祀事。
松
王安石（宋代）

世传寿可三松倒，此语难为常人道。
人能百岁自古稀，松得千人未为老。
我移两松苦不早，岂望见渠身合抱。
但怜众木总漂摇，颜色青青终自保。
兔丝茯苓会当有，邂逅食之能寿考。
不知篝火定何人，且看森垂覆荒草。
君诗爱我亦古意，秀眉昔比南山栲。
复谓留侯不及我，人或笑君无白皁。
求仙辟谷彼诚悞，未见赤松饥已槁。
岂如强饭适志游，封殖苍官荫华皓。
赤松复自无特操，上下随烟何慅慅。
苍官受命与舜同，真可从之忘发缟。
诗虽祝我以再黑，积雪已多安可扫。
试问苍官值岁寒，戴白孰与苍然好。
梅坳题石 其二
黄兆成（明代）

如此佳人再得难，嫣香零落玉摧残。一抔绿满同心草，愁杀游郎驻马看。
巫山一段云 山市晴岚
李齐贤（元代）

海气蒸秋热，山容媚晓晴。森森万树立无声。空翠袭人清。镜里双蛾敛，机中匹练横。隔溪何处鹧鸪鸣。云日翳还明。
和东坡颍师弹琴韵
王世贞（明代）

轻澍濯月秋江平，劳师五指谱双清。飞霜片片堕征角，不辞身作爨下木。

朱弦讵可依朱门，武陵博得安道嗔。道人胸中净于水，从此潮音难入耳。
东皋草堂看杏花饮酒歌
姜宸英（清代）

一春不闻春禽啼，何处草绿裙腰齐。乍喜相邀出郭游，庆丰堤南涚水西。

翩翩肩舆相趁去，红缨紫鞚争先度。双林磴道一凭栏，出门问个东皋路。

王孙待我香界庵，轩轩同扶下石龛。笑指前村万缬红，铺茵设席来微风。

不用金盘堆玉脍，飞花自满颇黎钟。小队花间低按曲，曲中唱道春归速。

城阴笳吹落斜阳，日暮莺啼过修竹。更炊京稻煮河鱼，重向东皋亭上呼。

主人忘势客忘分，道旁醉倒酒家垆。明朝三斗看朝天，白头闲共春风颠。
次韵酬纯通判
廖刚（宋代）

灵椿长幸荫衡门，阶草何妨晚见春。骏种也知惭冀北，病怀聊为释漳滨。

名家正恐非兰玉，瑞世宁当是凤麟。谁道添丁无足庆，竞传佳句一番新。
句
吴中复（宋代）

莫爱荔子红，岁作嘉州孽。
净土院从王伯初饮呈座人
刘敞（宋代）

雪满春城幽兴长，放歌起舞尽君觞。幸怜犀首饮无事，不怪次公醒亦狂。
诗二首
方回（元代）

鹦鹉笼开彩索宽，一宵飞去为谁欢。
早知黠贼心肠别，肯作佳人面目看。
忍著衣裳辜旧主，便涂脂粉事新官。
丈夫能举登科甲，可得妖雏胆不寒。
送冰禅再往湖中
齐己（唐代）

行心宁肯住，南去与谁群。碧落高空处，清秋一片云。

穿林瓶影灭，背雨锡声分。应笑游方久，龙钟楚水濆。
十二月二日腊祭前一日致斋惠照清叟察言观色
郑刚中（宋代）

腊祭精严古院幽，邻房不敢对茶瓯，
何时芒履扶筇竹，度岭相寻溪岸头。
答琳长老寄幽兰白术黄精三本二绝
苏辙（宋代）

谷深不见兰生处，追逐微风偶得之。
解脱清香本无染，更因一嗅识真如。
老僧似识众生病，久在山中养药苗。
白术黄精远相寄，知非象马费柔调。
诗招南阳秀才
林逋（宋代）

莫因公荐偶失意，便擬飘蓬作旅人。
志壮任存题柱事，病多争向倚门亲。
危堤柳色休伤别，上苑杏花长自春。
况有西湖好山水，归来且濯锦衣尘。
临江仙 其二 越溪艳色
钱孟钿（清代）

一片若耶溪水，春风洗净铅华。苧萝西去那人家。

淡烟笼薄雾，新绿衬啼鸦。

惆怅苏台麋鹿，凄凉吴苑莺花。浪传曾泛五湖槎。

青台明月夜，冷落旧云霞。
九日登打鼓山
吴玉麟（清代）

野服飘飘葛履轻，登临聊此拟蓬瀛。重阳节似春光好，三载官如秋气清。

海雾长年迷谷口，山风尽日捲涛声。水仙一操真高绝，无复移情客姓成。
泛舟青镇至姚师善庄夕回韩庄
张翥（元代）

明月半溪水，归人中夜舟。树阴屯岸合，萤影入烟流。

勋业生无取，田园老可谋。悠然发清咏，思绕白蘋洲。
湖南舟中赠日者
张镃（宋代）

坐上君但笑，人间我最愚。
百年休较命，今日且航湖。
地旷山霏薄，风薰水叶粗。
寸阴方解惜，总是已工夫。
送客至无相兰若归过慈云岭小憩崇寿寺书所见十首 其十
张镃（宋代）

欲归停驭重徘徊，破费林间雪一杯。留取半山看未了，火云时节约重来。
夜直
子兰（唐代）

大内隔重墙，多闻乐未央。灯明宫树色，茶煮禁泉香。

凤辇通门静，鸡歌入漏长。宴荣陪御席，话密近龙章。

吟步彤庭月，眠分玉署凉。欲黏朱绂重，频草白麻忙。

笔力将群吏，人情在致唐。万方瞻仰处，晨夕面吾皇。
潜别离
皎然（唐代）

乌头虽黑白有时，唯有潜离与暗别，彼此甘心无后期。
吴昔壬部郎
金武祥（清代）

片帆东去怅离群，独向秦淮客感纷。六代江山空揽古，十年湖海始逢君。

珠光剑气才无敌，倾盖班荆谊最殷。待得兰陵春酒熟，乡关重与细论文。
灯蛾
蒲寿宬（宋代）

出暗亦已显，傅翼乃不任。
趋炎弗知止，倏忽游燧林。
不见异域传，乃有噉火禽。
送徐季益赴婺州陈尚书之招并属寄谢郡守韩侍
赵蕃（宋代）

禅月台边草树苍，下临溪流碧泱泱。
君卜居之岁且长，径路不忍夷其荒。
我时巾幅上君堂，劳君煮茶炷炉香。
与谈世故如有亡，掉头诵诗声绕梁。
别来书劄阙寄将，忽然贻我细作行。
似言欲从怀玉旁，迤逦远趣金华装。
金华尚书汉豫章，招礼孺子固所当。
出处有道君素详，此行甚重无或伤。
况君袖手久退藏，九十半百胡可忘。
傥谒地主询吾乡，为致登临忆侍郎。
太平
孔平仲（宋代）

长江卷波作沙色，中有数顷如泼墨。是为望夫之高山，沉沉影落江心黑。

操篙下探不见底，侧行牵挽难为力。疾风为我西北来，打鼓张帆何快哉。

百夫呼噪绝水府，心胆壮敌山崔嵬。须臾已入大信口，回听怒浪声如雷。

姑孰堂前溪水清，扁舟夜泊已三更。微微雨过有秋意，漠漠云开对月明。
渔家傲 舟行自西溪至秦川，荷花一望，百里
张翥（元代）

红白芙渠千万朵。水仙恰试新梳裹。缟袂霞衣争婀娜。香霞堕。凌波忽载行云过。正好玩芳停画舸。尊前自唱无人和。惟有沙鸥三两个。飞近我。夜凉同向花间卧。
殿庐考证毕
徐侨（宋代）

地禁尘难到，亭深暑不奸。
一杯天上把，千策日边看。
频劳君恩重，危言士志殚。
治安浑道未，臣亦欲披肝。
示王侑翁二首 其一
陈著（宋代）

垂髫已解吟，髣髴学何阴。暗动梅窗喜，遥传桂种心。

染声毋市井，近拙要山林。耄矣不成句，中閒意自深。
长兴赵可斋辟扬州别驾
释居简（宋代）

清俯箬溪流，裴回水上楼。同心独陈桧，别乘半扬州。

斗酌江分暝，轮空月碾秋。琼花难驿寄，花露记珍投。
送易惟效观察之蜀中同李司理作八首 其二
胡应麟（明代）

荧煌箫鼓夹离筵，处处棠阴拂画船。叱驭重看行栈日，观棋犹忆烂柯年。

瞿塘急峡高牙外，夔府孤城大纛前。满目匡山云雾色，好凭遗碣问青莲。
胡明仲罗养蒙为悠然集追用前四叠之韵
刘子翚（宋代）

筠州喜陪笑语新，銮坡自来清湖滨。
更招明月作三客，此外正复难其人。
瑶觞十飞才小醉，追逐牢愁出肝肺。
吾侪邂逅非作豪，常恐真欢来不继。
更兰已番四叠歌，却唤轻舟浮绮罗。
一声横笛不知处，荷气苒苒风头多。
玉山未倒谁之耻，霜露沾衣聊且已。
维舟落月界平潭，翠乱红披扶不起。
陈太丘荀朗陵
钟芳（明代）

轻为外，重为内。与客言，言道义。匪直谈锋健莫当，德容盎盎琨瑜粹。

陈氏三君荀八龙，父子萃美为时宗。
左原诗三十二首 其十二 撒水岩
王十朋（宋代）

龙卧灵湫志未伸，时时喷水撒行人。虽然未救苍生旱，聊欲澄清世上尘。
再次韵酬中孚时新卜筑优游洞中 其六
童冀（明代）

碧山学道幽居好，新种筼筜绕屋齐。客至时时尊有酒，春来日日醉如泥。

但须百斛斟云液，不用千金买月题。却笑山公骑款段，秋风摇曳玉山低。
朱放自杭州与故里相使君立碑回，因以奉简，
刘长卿（唐代）

片石羊公后，凄凉江水滨。好辞千古事，堕泪万家人。
鵩集占书久，鸾回刻篆新。不堪相顾恨，文字日生尘。
题红桃白头翁鸟 其二
胡奎（元代）

一湾流水入天台，曾有刘郎采药来。山鸟白头缘底事，千年一度见花开。
蜀镜词
铁保（清代）

贪狼风起角声劲，一夜宫妆醉犹靓。歌残月缺百宝灰，拾得当时破铜镜。

镜背犹镌宝相花，龙垂凤倚争盘拿。三十二字篆文古，曾随折戟埋黄沙。

青城山下人如玉，彭声震破《甘州》曲。写翠傅红能几时，紫珍神死苔纹绿。

金精玉英光陆离，兴亡有鉴谁能窥。方颐大口谀贵相，咄哉狎客词多厄。

天阴月暗扶天阁，飒爽英姿剑芒灼。一从取赠天雄军，美人笑夺群雄魄。

吁嗟乎，君王爱镜镜蒙尘，蟾蜍夜蚀悲青磷。化为三赵村边土，愁照宣华苑里人。
再次韵谢王仲衡尚书荐章
陈造（宋代）

祢生布衣儿，始未客黄祖。一鹗轻百鸷，名已腾荐语。

跌宕噤不轻，众笑此何取。一赋出绪馀，已可光近古。

先生传正学，抱负几文举。名世昔退之，好善今卫武。

汲引略权近，论荐及农圃。高义表一时，恶氛可消楚。

俗方急梯媒，中表羊而虎。低颜下气地，百请几一与。

代舍著衰翁，秋芹荐侯俎。泉甘困深汲，袖短妨妍舞。

荐士不待求，昔闻乃今睹。傅毛可飞肉，矮屋俄广宇。

平生气轮囷，非公向谁吐。小当工抚字，大或效遗补。

长风初借便，振迅顾双羽。未妨著书缘，人有讥自苦。

朝来诗兴动，毫端鸣急雨。夸似鳣堂生，颇见此宾主。
拟和元夕御制
傅伯成（宋代）

万户千门绣作团，未央宫阙耸巑岏。
灯花无数排金粟，月魄不空倚扇纨。
香绕御炉烟羃羃，玉瑶仙佩响珊珊。
游人共说归来晚，一枕钧天好梦残。
庚子荐饥
戴复古（宋代）

去岁未为歉，今年始是凶。
谷高三倍价，人到十分穷。
险淅矛头菜，愁闻饭后钟。
新来慰心处，陇麦早芃芃。
寄何氏兄弟 其二
李彭（宋代）

青州从事懒行县，白水真人不造门。时作药山遮眼计，寻僧煮茗过祇园。
十年
谢翱（宋代）

忘却寒温语，相逢一揖休。十年只如此，今日若为愁。

月白夜亦昼，山寒春更秋。无情溪涧水，只是下滩流。
秋晚
陆游（宋代）

寒渚雁新下，坏墙蛩夜吟。
庭莎欲无色，园树不成阴。
沾洒孤臣泪，驰驱壮士心。
明朝镜中发，饱受雪霜侵。
雨中花慢·马上三年
辛弃疾（宋代）

马上三年，醉帽吟鞭，锦囊诗卷长留。怅溪山旧管，风月新收。明便关河杳杳，去应日月悠悠。笑千篇索价，未抵蒲萄，五斗凉州。停云老子，有酒盈尊，琴书端可消忧。浑未办、倾身一饱，淅米矛头。心似伤弓塞雁，身如喘月吴牛。晚天凉也，月明谁伴，吹笛南楼。
柳腰轻 其三 元夕，是岁始开火树之禁
梁清标（清代）

市楼十里香尘满。金波涌，东风软。璇霄弛禁，银花争绚。

陌上疑寒疑暖。列酺宴、三殿鱼龙，沸春城、九天弦管。

是处游缰堪绾。钿车轻、佩声人面。红灯华发，绿樽良夜，莫负深杯频劝。

看年少、衣马纵横，任消磨、酒旗歌板。
太平
孔平仲（宋代）

溪行曲入四五里，乃见江城大如斗。人烟疏少白日静，风物澄明新雨后。

古来豪俊多在此，怅望千秋一回首。谢家青山空自高，李白扁舟复何有。
夜起思子虡
陆游（宋代）

我久依耕垄，儿方吊战场。卧闻风浩荡，起视月苍茫。

老境绨袍暖，贫家菜粥香。惟愁杀风景，无酒作重阳。
海中八景 其五 鸣洋雷鼓
王天性（明代）

底事怒如雷鼓鸣，颠狂横雨此先声。海滨人得知防避，始信阳侯故有情。
泊舟延平二绝 其二
陈渊（宋代）

星河不动水东流，夜影摇空逼钓舟。梦破沧浪歌在耳，欲寻溪友向烟洲。
次韵子文抱病幽居之作二首 其一
朱长文（宋代）

几年彩笔擅辞场，鬓发相饶色更苍。千里旧闻称骥騄，九霄安得接鸾凰。

醉凭净几抛乌帽，闲捲新诗置锦囊。治世莫将公干比，松陵风物胜清漳。
金江寓居
齐己（唐代）

考槃应未永，聊此养闲疏。野趣今何似，诗题旧不如。

春篁离箨尽，陂藕折花初。终要秋云是，从风恣卷舒。
折梅
方蒙仲（宋代）

看梅如看画，由我不由他。
千树江头少，一枝瓶里多。
世上
王安石（宋代）

范蠡五湖收远迹，管宁沧海寄余生。
可怜世上风波恶，最有仁贤不敢行。
琴溪
林淳（宋代）

湛湛长溪水，飞桥远近通。客喧墟市合，仙去钓台空。

欲辨磨崖字，忽闻遵渚鸿。僧无赞公趣，谁与论崖中。
探春令
杨无咎（宋代）

梅英粉淡，柳梢金软，兰芽依旧。见万家、灯火明如昼。正人月、圆时候。

挨香傍玉偷携手。尽轻衫寒透。听一声、画角催残漏。惜归去、频回首。
秋日偶成 其五
陈之遴（明代）

人物江东故不群，剑花诗草日纷纷。浅深秋水扁舟月，远近寒纷两屐云。

《越绝书》探琼笈古，《吴趋歌》送玉杯醺。卧游此际看丘壑，似有松声静夜闻。
且弗悲五解饯厉山人之吴门
姚燮（清代）

劝君且弗悲，有酒君饮之。劝君且弗愁，听我前致辞。

为君念家室，空庭秋草凄。为君望川陆，落叶秋风吹。

顾君头上发，视君身上衣。白云高高江水流，君将行矣不可留。

君将行矣不可留，明日望君天尽头，今日对君生烦忧。

君莫过采香泾，君莫上姑苏台。泾上蘼芜憔悴不可掇，姑苏之台，麋鹿已死，但有啼乌哀。

乌啼雁飞，芙蓉欲落。芙蓉欲落天欲霜，君之行矣，亦复何乐？

有酒君饮之，君还听我语。白云高高，飘风吹黍。乱山如麻，大江横阻。

出入不可以同，今夜吾当梦随汝。劝君弗悲吾已悲，泪下涔涔各如雨。
念昔游四首
胡仲弓（宋代）

昔年游径山，身在九天上。
倚栏少徘徊，八极归一望。
秋容澹如洗，景物呈万状。
松风奏琴筑，烟屿列屏障。
清远啸枯藤，野鹤唳幽旷。
僧僮课梵呗，婉娩如学唱。
解带临西风，洒落无尽藏。
缁流亦可人，邀往坐清旷。
盘飧饤黄独，侑之茅柴酿。
感师有古意，愧我无酒量。
长啸下山来，一路时胆壮。
重作记游篇，付之覆瓿酱。
再和前韵答赋五首
魏了翁（宋代）

别来满眼簿书尘，想像湖边玉立身。
立阵时传骚将令，愁城不倩酒兵巡。
红杏园
弘历（清代）

帘树罢红雨，庭莎深绿云。去来原未异，春夏若为分。

榭较毡庐爽，池饶冰沼文。田田出莲叶，龟戏诵清芬。
感遇六首 其六
欧大任（明代）

长淮向南流，直过曲江侧。子弟昔娱游，枚马来偃息。

伊余遘清时，滥荷公府辟。承明别我友，肃穆广陵役。

躧步文学林，笔札墙下积。月请有升斗，商歌出金石。

朝阳梧桐枝，矫矫凤凰翼。七襄欲报君，思见君颜色。
因曾相士寄韦南雄
赵蕃（宋代）

窈窕梅花岭，风流燕寝香。
如闻省条教，复道富篇章。
近作凡几首，新来无一行。
因人问无量，并遣验徵黄。
香奁和王彦修韵
樊甫（明代）

宝鸭烟消一字香，满怀春恨强梳妆。看花又怕东风恶，偷隔纱窗看海棠。
保宁勇和尚赞
释智愚（宋代）

性燥衲僧，佒佯座主。抹过村草步头，直下挨肩佛祖。

杨岐其师，白云其侣。一鸣凤台，凌跨今古。
次韵方元相见寄
周紫芝（宋代）

数椽元著乱山丛，强入天街踏软红。老去只思青眼旧，诗来犹数白头翁。

身游吴越千山外，春落邯郸一枕中。赖有可人俱在眼，举杯惟欠与君同。
晨光次季承韵
赵蕃（宋代）

薄雾收残雨，疏云漏晓暾。
泥行从上下，归近得欣奔。
近作要重录，旧书仍再温。
平生屏居趣，毕世愿衡门。
经华阴望岳
陈景元（宋代）

华阴南望华峰雄，亘矗浑疑天路通。玉女洗头乘夜露，巨灵舒掌逆秋风。

山光直走秦关北，地脉遥连渭水东。一自神祇承汉祚，寂寥封禅夕阳中。
又捧新诗见褒陋止睹五章之绮丽如九奏之凄清
李昉（宋代）

老去心何用，题诗满粉墙。
空庭夜待月，静室昼焚香。
策杖闲寻水，移床卧向阳。
自怜衰病者，雅称住闲坊。
句
吴琚（宋代）

细看爽气无朝暮，浪说元规尘污人。
旅店题壁四首 其四
华蘅芳（清代）

历尽青山怨路遥，带围渐减旧时腰。南方香草徒惆怅，北地花枝更寂寥。

此去亭旗休画壁，从来司马惯题桥。夜阑不作还乡梦，起剔残灯续解嘲。
玉楼春
杜安世（宋代）

纶命忽从天上至。便绾兵权辞漕计。汉廷起草旧郎官。蜀部坐筹新将帅。

红旆碧幢春色里。娇马嘶风花片坠。送行今日短亭中，恼乱故人须尽醉。
和陆簿韵
王炎（宋代）

士龙才气极超然，奕奕家声见象贤。
惯学诗翁歌白雪，懒从举子选青钱。
三年小试淹岩邑，千里来归近日边。
流落倦游吾老矣，看公腾踏上凌烟。
鼠须笔
林希逸（宋代）

安得如椽笔，晴窗弄鼠须。知渠来某氏，为我作尖奴。

熏窒搜罗来，精粗简拔殊。香沾窗下墨，腥带瓮中腴。

食肉非无相，挥毫且共娱。生因斯恨汝，莫把篆临模。
禁直晨兴呈承旨侍郎
胡宿（宋代）

内殿已攒点，揽衣朝未央。月低衔禁树，云薄护朝霜。

欲放鱼文钥，先含鸡舌香。大昕鹓与鹭，奏事向明光。
和柯狮山大参山中十二景 其九 枫林晚照
黄衷（明代）

一夜江南少女霜，枫飘丹叶满斜阳。儿童不信秋容晚，却道青山也艳妆。
冬日题无可上人院
喻凫（唐代）

入户道心生，茶间踏叶行。泻风瓶水涩，承露鹤巢轻。

阁北长河气，窗东一桧声。诗言与禅味，语默此皆清。
送表弟王复翁赴武陵教论
徐瑞（宋代）

汉朝最贵文学掾，况遇明是早及瓜。
乡国无年工取友，诗书累世克承家。
斜飞聊展天南翼，逸兴应随海上槎。
闻说秦人遗中在，更寻渔父问桃花。
题法海院龙溪亭
汪应辰（宋代）

微茫云两角，屈曲路一线。
未容快先睹。已叹行百转。
流溪何从来，神物昔尝玩。
舆梁俨坚牢，亭宇复明绚。
岂惟济病涉，更可供息宴。
信哉善知识，作此巧方便。
茂樾两交盖，清风四挥扇。
只恐境中人，却有桑下恋。
台山不须问，此去直如箭。
何妨酌灵水，一洗眼花眩。
举头未及眸，已知梵王殿。
杂诗 其一
邹尧廷（清代）

贫居慕作宦，作宦依然贫。回头更自笑，驰逐徒踆踆。

秣陵古项更，风俗苦未淳。闾阎鲜生计，何以称抚循。

对此孱弱区，相顾徒艰辛。谋生尚无术，安能求富民。

厚实人所羡，清白守吾贞。笑彼苏季子，多金焉足珍。
送胡季昭窜象郡
翁定（宋代）

应诏书闻便远行，庐陵不独诧邦衡。寸心祇恐孤天地，百口何期累弟兄。

世态浮云多变换，公朝初日盍清明。危言在国为元气，君子从来岂顾名。
挽道士龙碧潭尝住神乐观
陈琏（明代）

承恩曾到蓬莱殿，归住空山岁月深。海上青骡今不返，炉中白兔竟难寻。

乡人共舍刊碑石，弟子能留买地金。云暗洞门春已老，碧桃花落昼阴阴。
有叹
方岳（宋代）

月如此好吴牛喘，雪不胜寒蜀犬狺。
莫怪叔孙并禄父，不知周孔是何人。
自警三首
李吕（宋代）

爱之能勿劳，忠焉能勿诲。
彼有不受者，善意翻成累。
鉴湖夜泛以明月到樽前为发句
李觏（宋代）

明月到樽前，拿舟古岸边。乱山斜入雾，远水倒垂天。

酒气薰龙戏，歌声弄鹤眠。回头嗤李郭，此外更无仙。
大观祭风师六首
佚名（隋代）

羽旗云车，飘飘自天。
猗欤南箕，歆嘉升烟。
牲饩粢盛，俎簋铏笾。
维神戾止，从空泠然。
题玄公院
周朴（唐代）

院深尘自外，如佛值玄公。常迹或非次，志门因得中。

衣巾离暑气，床榻向凉风。是事不逾分，只应明德同。
赐道士邓紫阳
李隆基（唐代）

太乙三门诀，元君六甲符。下传金版术，上刻玉清书。

有美探真士，囊中得秘书。自知三醮后，翊我灭残胡。
感情中建除体二首
程公许（宋代）

建大将旗鼓，遴选兹信艰。
除授得其人，国势维泰山。
满朝绶若若，熟谋须万全。
平生想卫霍，摧枯无留难。
定论真黩武，亦足激懦孱。
执爵酹太宫，感慨清泪潸。
破敌岂无策，百年祗长叹。
危机屡反复，地险失故关。
成败虽运数，人谋忌地谩。
收民心第一，根本无创残。
开纳智与勇，及时护风寒。
闭口勿多言，天道谅好还。
南歌子（赵德全会同舍小集，屏间置山丹花红黄二枝，即席索词）
姚述尧（宋代）

瑞彩迎朝日，柔枝绕庆云。谁将仙种下天阍。却笑葵杯榴火、俗纷纷。

色映蔷薇水，光浮琥珀尊。美人浴罢近黄昏。总把淡妆浓抹、斗芳芬。
句
庄翱（唐代）

天外夜深风渐远，高松长似水流声。焚香暮入翻花殿，净手秋开贝叶经。

野性本怜松下月，幽情唯爱洞中春。慇勤笑喻人间事，遥指庭花对夕阳。
杨柳八首 其七
温庭筠（唐代）

御柳如丝映九重，凤皇窗柱绣芙蓉。景阳楼畔千条露，一面新妆待晓钟。
冬日读白集爱其贫坚志士节病长高人情之句作
陆游（宋代）

镜湖有隐者，莫知何许人。
出与风月游，居与猿鸟邻。
似生结绳代，或是葛天民。
我欲往从之，烟波浩无津。
黄医谕求菊存诗
顾逢（宋代）

门前三径在，潇洒傍林塘。
何事惟栽菊，其家本姓黄。
严霜坚晚节，细雨润幽香。
指下谁能及，多收起死方。
题画虫鸟
赵文（宋代）

泥行郭索其神全，枯枝独抱吟风仙。
细腰追逐相后先，画眉双栖斗婵娟。
一鸣一止俱自然，老猴如鬼踞石边。
游蜂何为过其前，水禽伺鱼双眼穿。
久而无得倦欲眠，鸜之鹆之高树巅。
俯视螳臂为垂涎，之虫不作名利牵。
饮啄之外何所便，人生扰扰真可怜。
笑谈对面森戈鋋，王侯蝼蚁俱埃烟。
大年未可笑小年，世间唯有虫能天。
夏日馆閤赋柬马学士曹侍讲
杨士奇（明代）

九重盛夏净炎氛，停讲经帷已二旬。馆閤退朝无一事，衣冠坐论只三人。

大官致馔循常典，中使传宣锡异珍。视草堂前新雨过，锦葵承日不胜春。
感事
刘攽（宋代）

误以雄名荐九重，天书待诏未央宫。白衣不召崔亭伯，赋笔犹央亡是公。

魂惊晚出芙蓉辇，泪堕春生杨柳风。衰鬓迩来元自白，可堪回首望遗弓。
贤者之孝二百四十首·韦温
林同（宋代）

常恐愧屋漏，追怀在室诗。
可怜忍死诵，不负乃今知。
嘲峡石
范成大（宋代）

峡山狠无情，其下多丑石。
顽质贾憎垂，傀状发笑哑。
粗类坟坏黄，沉渍铁矢黑。
或如沟泥涴，或似冻壁坼。
堆疑聚廪粟，陊若坏城甓。
槎牙镂朽木，狼籍委柘骼。
礧砢包蠃蚌，淋漓锢铅锡。
纵文瓦沟垄，横叠衣摺襞。
鳞皴斧凿余，坎窞蹴踏力。
云何清淑气，孕此诡谲迹。
我本一丘壑，嗜石旧成癖。
端溪紫琳腴，洮河绿沉色。
阶册截肪腻，泗磬鸣球击。
嵌空太湖底，偶立韶江侧。
真阳锯千崖，营道铲寸碧。
倦游所阅多，未易一二籍。
朅来兹山下，刺眼昔未觌。
或云峡多材，奇秀郁以积。
绝代昭君村，惊世屈原宅。
东家两儿女，气足豪万国。
山石何重轻，奚暇更融液？
我亦味其言，作诗晓行客。
送别史友六首
敖陶孙（宋代）

八堰三江良苦，十洲五峤能明。
归路未夸海市，还家且餍南烹。
有所思
高吉（宋代）

上山采芳桂，不盈一掬金。
金色容易变，零落伤我心。
欲以遗所思，山遥水沈沈。
微物岂足贵，但感岁月沈。
和同舍夏日四诗 其二 暑雨
程俱（宋代）

晓来风破睡，天外失参横。雨作刻漏下，人思江海倾。

林塘回秀色，廛市亦欢声。漏屋吾无憾，聊苏秉耒氓。
新春郊行和韵
祁敏（明代）

腊去馀寒犹不堪，东风羸马踏晴岚。雪开远漠峰千百，春漏疏林花两三。

眼底物华频触兴，隔年诗债尚留惭。浮名岁岁长安道，何日归期马首南。
别馆即事
华岳（宋代）

十年客里过春光，客里逢春分外狂。半堵碧云蜗路湿，一帘红雨燕泥香。

衔山西日辞春阁，拍岸东风趁夜航。莫向钱塘苏小说，东吴新髻李红娘。
大隋山
王灼（宋代）

天彭对峙辟两门，群山左右争骏奔。金城中间作几案，大隋踞骏何其尊。

境胜地灵谁敢宅，古佛来自东家村。结茅三间初未暇，一庵聊寄枯木根。

缁徒骈拥助薪水，王侯渐次迂华轩。玩月峰深崇栋宇，瀑布岩冷清心魂。

至今西南推望刹，十世说法云仍孙。病夫垂老寡所嗜，独于要妙欲细论。

当时戏出随他语，骏断报化转乾坤。迩来衲子多异解，白玉面上加瘢痕。

山蔬煮饼姑恣饱，云气漠漠连黄昏。空堂附火耿不寐，听彻猿鸟迎朝暾。
皇后阁春帖子
许应龙（宋代）

一岁两逢春，皇都景物新。
发生何处早，甲拆验庄椿。
春日登城
郑思肖（宋代）

城头啼鸟隔花鸣，城外游人傍水行。
遥认孤帆何处去，柳塘烟重不分明。
绍定三年寿明仁福睿皇太后册宝九首
佚名（隋代）

徽音孔昭，宝傅斯刻。
金昭玉粹，有烨斯册。
载祈载祝，以燕以翼。
福之万年，兴宋无极。
友人话别
李频（唐代）

论交虽不蚤，话别且相亲。除却栖禅客，谁非南陌人。

半生都返性，终老拟安贫。愿入白云社，高眠自致身。
上巳後
苏辙（宋代）

上巳已过旬日，西湖尚有游人。
老人复归闭户，户外百事日新。
呼童试问筑室，春晚何日堂成。
我家旧庐江上，隐居三世相因。
晏子不愿改卜，我今已愧先君。
始有苟合则止，已老姑欲安身。
西望烝尝有处，传家图史常陈。
门中此外何事，世故有耳不闻。
食讫趺坐日昃，此心皎皎常存。
万事汝勿告我，婚嫁自毕诸孙。
除夜寄王性之
李之仪（宋代）

老恋穷年怯五更，可堪爆竹响新声。但惊灯火如残梦，岂有心新敌后生。

饧竞胶牙空对白，酒期分岁独怜清。赐袍应有天香在，想见明朝奉九成。
予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之 其二
邹元标（明代）

我向青山学懒慵，君还古寺振高踪。他年法雨诸天集，惊起潭中久卧龙。
嘲牛弘
马敞（隋代）

尝闻陇西牛。千石不用軥。今见陇西牛。卧地打草头。
客有遗予画梅花者淡墨晕成因命之曰梅影
曹纬（宋代）

忆昔神游姑射山，梦中栩栩片时还。
冰肤不许寻常见，故隐轻云薄雾间。
过山阳有怀
张舜民（宋代）

山阳过处苦匆匆，想见平生水陆冲。
但有酒杯浮绿蚁，却无赋笔写游龙。
江湖风浪三千里，京国莺花一万重。
他日君恩容北首，故人能作复从容。
明月
陈杰（宋代）

皎皎明月，载缺载盈，
我酒在庭。
回雁峰
曾丰（宋代）

宾鸿初忌瘴边岚，止到峰前不更南。
近日鸿多更南去，峰名几似晋清谈。
饯高紫微视
岳珂（宋代）

秋风九月边尘高，千艘夜下宫锦袍。文章不特动蛮貊，要识金锦开六韬。

孙曹已矣等陈迹，唤起坡仙同赤壁。喧阗笳鼓动地归，重把功名光采石。
禅人并化主写真求赞
释正觉（宋代）

岩岩之骨兮山癯，靡靡之姿兮水腴。
心无住而乃久，德有邻而不孤。
虚空说法，顽石听徒。
互换证明还了了，何烦佛祖费工夫。
与道按田至湖山有诗凡九章次其韵 游天平山
沈与求（宋代）

行尽郊原指掌平，乱峰争耸髻鬟青。山家不识高轩过，惊走儿童户半扃。
金丹诗诀 其二十二
陈楠（宋代）

八门运化应时开，进退随金定往来。莫息明炉并百户，安然二鼎位三台。
送杨明府陟秋官郎 其三
陈履（明代）

秋曹清切地，茂宰独承恩。会见明如烛，应知照覆盆。

古人不可作，往事尚堪论。汉室于公在，当时自不冤。
余澄夫广文招同宋于廷蒋澹怀集饮偕游缪氏水西园即事 其一
曹楙坚（清代）

贫贱百无取，乃知欢我真。名场谁健者，交谊见斯人。

祗可菊相对，莫辞酒数巡。莛莼休更卜，蕉萃楚灵均。
葛巾歌（贝州漳南县赠杨炯燗）
刘言史（唐代）

一片白葛巾，潜夫自能结。篱边折枯蒿，聊用簪华发。

有时醉倒长松侧，酒醒不见心还忆。谷鸟衔将却趁来，

野风吹去还寻得。十年紫竹溪南住，迹同玄豹依深雾。

草堂窗底漉春醅，山寺门前逢暮雨。临汝袁郎得相见，

闲云引到东阳县。鲁性将他类此身，还拈野物赠傍人。

空留棁仗犊鼻裈，濛濛烟雨归山村。
苦雨
强至（宋代）

关辅连岁旱，耕地千里赤。
官家放租税，犹有道边瘠。
群国乞膏雨，童巫叫蜥蜴。
神听久寂寞，民意转凄恻。
天公忽瞑目，一怒乖龙殛。
雨师偃其旁，惊起振厥职。
不复计多寡，倾泻信朝夕。
入地知几犁，地上但盈尺。
渹如三峡注，那辨四檐滴。
落势曾未停，庐井反忧溺。
始知天公难，不易人愿适。
举头告风伯，速吹湿云坼。
却还秋日光，迤逦照阡陌。
俾民布新种，来岁饱麰麦。
送郓州杨子安教授由京归洛
毕仲游（宋代）

好去嵩阳客，清河稳放船。东州新学校，南郭富林泉。

悟道先生敏，为文子弟传。乌皮常隐几，黄绢动成篇。

太尉风流在，裴休理性玄。老松生干直，大海得珠圆。

肆笔君房好，论才贾傅传。尚书行给札，博士久虚员。

献策诸公喜，谈经众手编。长鲸鳞鬣就，仪凤羽毛鲜。

小子甘环堵，穷途懒著鞭。家贫门外辙，酒价杖头钱。

官冷虽知命，身閒学问禅。功名看异日，交契懒同年。

明月行梁苑，凉风度颍川。叫阍宜上疏，负郭莫归田。

散饮杯投地，更阑斗挂天。离怀吟不足，弹断古琴弦。
娄东述怀寄示龙门上人玉山居士
邾经（元代）

寂寞娄东寺，经过岁暮时。后凋霜柏古，乱点石苔滋。

方外尊吾友，龙门得老琦。十年今几遇，早岁故相知。

震泽三江入，虹桥五色垂。水西春酒熟，花下晚尊移。

联句应题竹，留餐更折葵。那知俱是客，各以业为师。

莲社招呼费，茅堂出处卑。也驰支遁马，而向习家池。

何物讥臣朔，如人舞怪逵。遂令兄弟急，岂但友生疑。

落落情偏好，悠悠事莫期。参商天上路，萍梗海之涯。

向忆身犹白，前修道不缁。君攀狮子座，我把桂花枝。

吴子非无学，周胥亦有为。龙泉终再合，豹管未容窥。

泥滑双扶屐，灯明共弈棋。笑言方款合，交谊更坚持。

好客囊羞涩，捐人佩陆离。初筵俄列豆，屡舞竟扬觯。

醉揖都轻别，醒吟每重思。优哉聊复尔，舍此欲何之。

伐木鸣幽鸟，椷筒寄阿谁。玉山投美璞，珠水照摩尼。

为说饶清事，从游尽白眉。载观名胜集，多是故人诗。

自笑如张翰，何烦识项斯。江帆风去逆，林馆雨留迟。

紫研玄香润，纹窗棐几宜。翔鸾开粉纸，直发引乌丝。

燕坐书成癖，穷探字识奇。雄文《毛颖传》，小隶《武梁祠》。

韩柳文章在，云龙上下随。两家才并立，千喙语难追。

小子真狂简，前贤讵点嗤。百金宁取直，三绝且闻痴。

漫与非神品，居然奉令仪。异时倾孔盖，八字读曹碑。

回首高飞隼，行歌倒接䍦。剡溪归尽兴，泌水乐忘饥。

野阁延疏广，韦编拾散遗。儒冠傲轩冕，农耒力菑畬。

明月怀人远，长林鼓瑟悲。平常要久契，翻覆讶群儿。

愿把平生意，毋求小有疵。矢心同白水，披腹献丹墀。

把袂寒潮上，还家夜雪吹。上人逢顾恺，冯谢拙言词。
剑池
郑霖（宋代）

属镂堪为后人伤，池溜清泉有恨长。
不斩妖邪斩忠直，淡烟荒草鹿麋场。
松隐雨过二首
曹勋（宋代）

坐见青天变黑云，雨来海上似翻盆。
千岩万壑方喷薄，寂历斜阳已挂门。
句
何熙志（宋代）

一山九顶灯常现，六月三峨雪未消。
漫笔
吴琏（明代）

一水东流万水宗，一山春气万山红。掬将溟渤归腔内，卷却岷峨入袖中。

千古乾坤随转斡，满天风月任雍容。偷桃欲学东方朔，笑傲蓬莱第几重。
和潘簿食笋诗
虞俦（宋代）

平生爱竹几成癖，到处成阴已足嘉。潇洒未输彭泽柳，檀栾偏映杜林花。

园林日日饶春事，红紫纷纷尽岁华。清节抱萌初入眼，金盘当馈莫摇牙。

从渠燕颔誇千尺，还我鳌竿是一家。须信直钩终有用，渭川元不钓烟霞。
云门道中晚步
李弥逊（宋代）

层林叠巘暗东西，山转岗回路更迷。
望与游云奔落日，步随充水赴前溪。
樵归野烧孤烟尽，牛卧春犁小麦低。
独绕辋川图画里，醉扶白叟杖青藜。
感兴
寇准（宋代）

忆昔金门初射策，一日声华喧九陌。
少年得意出风尘，自为青云无所隔。
主人抡才登桂堂，神京进秩奔殊方。
墨绶铜章竟何用，巴云瘴雨徒荒凉。
有时扼腕生忧端，儒书读尽犹饥寒。
丈夫意气到如此，搔首空歌行路难。
再韵答前人
萧立之（宋代）

我穷嗜客如黄歇，藜藿家风曾歃血。公田稻秫五十亩，倒尽空樽双眦裂。

床头有瓮不忍尝，曲尘烂烂篘无浆。知君亦笑肉食鄙，辍赠一鼎春风香。

有燋尚足供轑釜，颠倒柔青萦菜缕。看看双颊上红潮，绝胜槟榔驱瘴雾。
九月九 其三
徐积（宋代）

有人才思耸如山，已燕淮亭未肯閒。亲载绿醽温病骨，更歌白雪慰苍颜。

老凭书几犹操笔，暮等吟筒正启关。两手尘泥俱涤尽，金茎玉露我须攀。
寄远
赵嘏（唐代）

禁钟声尽见栖禽，关塞迢迢故国心。

无限春愁莫相问，落花流水洞房深。
秋晚杂书三十首
方回（元代）

堂堂陈去非，中兴以诗鸣。
吕曾两从橐，残月配长庚。
尤萧范陆杨，复振乾淳声。
尔后顿寂寥，草虫何薨薨。
永嘉有四灵，词工格乃平。
上饶有二泉，旨淡骨独清。
学子孰取舍，吾非私重轻。
极玄虽有集，岂得如渊明。
方池
沈辽（宋代）

森森古木荫方池，池上秋来一夕知。坠叶沉波青彻底，倚栏无事看鱼嬉。
送畅当
卢纶（唐代）

四望无极路，千里流大河。秋风满离袂，唯老事唯多。
题春江垂钓图
刘崧（元代）

坐把钓鱼竿，虚潭翠如泻。轻舟浮不动，只在松阴下。
春日
左纬（宋代）

嫩红相逐上枝头，多少东风索我酬。春色似人看易老，年华如客去难留。

长因好景翻成恨，只恐香醪压得愁。深放黄金为酒盏，一城飞絮已悠悠。
宿睦州祖师庵
释英（元代）

庵依兜率寺，小憩俗心灰。竹密暑不到，窗虚风自来。

山昏飞鹤下，磬断定僧回。拂拭残碑看，年深厚绿苔。
圆通至乐亭见月戏留
王洋（宋代）

泼黛长空月正浓，与师山路少从容。
莫贪豪侈牛心炙，来看孤圆马耳峰。
九日
黄公度（宋代）

天涯霜露羁离久，海内风尘归思赊。
万里穷途双白鬓，一尊浊酒对黄花。
频年奔走哀王粲，落日登临忆孟嘉。
绝塞欢娱易萧瑟，悲来忍泪望京华。
次韵留守相公
文彦博（宋代）

今古虽殊事不殊，古今贤相事相符。昔惟晋国今康国，皆自西都镇北都。

奕叶公台缘世济，累朝名德与功俱。镕成九鼎归良冶，玉季金昆动一炉。
夏日和友人见赠并谢兰膏名酒二首·其一
周文（明代）

睡起独怜人，吟诗感叹频。
蚕眠知入夏，溪涨觉馀春。
搔首惭膏沐，停觞忆饮醇。
蒹葭馀一水，何处问通津。
泷邑韩侯娲石承诗见赠和答
张穆（明代）

春满河阳花竞妍，官衙幽接九峰烟。政閒驯鹤亲书幌，税薄归人就石田。

敢以猪肝劳作客，行依勾漏得邻仙。朝来多辱琅玕赠，久忆贫居侣米船。
山居四首 其一
张扩（宋代）

春泥滑滑封行路，春水溶溶没野蔬。独坐不愁无酒饮，林间山鸟自提壶。
次韵庭藻题寒林渭川二图二首 其二
周紫芝（宋代）

烟梢零乱一川寒，换得天孙锦绣端。却忆东窗旧时竹，年来新笋尽成竿。
代人上师垣生辰 其五
仲并（宋代）

日日衣冠金马门，有谁出力正乾坤。来归季子国人喜，终藉叔孙皇帝尊。

凤沼真成逢旦暮，龙楼今得问晨昏。欲知馀庆来何似，带砺山河永永存。
南西门外即目
恒仁（清代）

澄潭初月影微微，雨过凉生透葛衣。十里乱蝉风两岸，藕花香送钓船归。
故园秋日曲四首 其四
谢翱（宋代）

粤王山下雾如雨，吹入罗襟楚女啼。身逐千艘落南去，惟有樯乌飞向西。
得朱关中归信
程纶（清代）

杨柳东风动渭城，故乡千里独含情。颍川有吏推黄霸，楚国无筵饯穆生。

马上春云开岳色，天边晴云落河声。空囊不载蓝田玉，依旧归装一叶轻。
筑堤
李林芳（清代）

潮退鼓声欢，潮来鼓声靡。一鼓遏洪流，鼓衰潮益驶。

我家江南湄，卑湿那足齿。力田四十年，秋成未一纪。

汩湮乃其常，不湮特偶耳。今夏势更恶，大工方未已。

蛟鳄恋旧乡，仍欲窟其里。一跃水倒流，再跃涛四起。

畚锸勤万夫，不供一掉尾。野老泣向天，帝阍安可启。

归视索逋人，络绎如流水。
墨竹
释道济（宋代）

数枝淡竹翠生光，一点无尘自有香。
好似葛陂龙化后，却留清影在虚堂。
徐州旅店有怀六弟
朱锦琮（清代）

驰驱孤负薜萝身，越境先从此间津。地界长河筑高岸，天留残月送行人。

中途改驾无鞍马，旅馆加餐得锦鳞。曾约连床摅别绪，陟冈知否雁来宾。
挽秦国夫人
李流谦（宋代）

久矣鸿飞渚，翩然雁字峰。
九重疏异渥，万里合幽封。
引柩乌衔壤，驯阡鹿护松。
他时人下马，有子是夔龙。
走笔谢张功父送似酴醾
杨万里（宋代）

西湖野僧夸藏冰，半年化作真水精。
南湖诗人笑渠拙，不如侬家解乾雪。
藏冰窨子山之幽，鑱透九地山鬼愁。
侬家藏雪有妙手，分明晒在翡翠楼。
向来巽二拉滕六，玉妃夜投玉川屋。
剪水作花吹朔风，揉云为粉散寒空。
醉挥两袖拂银汉，梢头万斛冷不融。
琼田挈月拾翠羽，砌成重楼天半许。
盘作青蚊吐绿雾，乱飘六出薰沉炷。
人间雪脆那可藏，天上雪落何曾香。
三月尽头四月首，南湖香雪今谁有。
分似诚斋老诗叟，碎挼玉花泛春酒，
一饮一石更五斗。
怀二叔
王十朋（宋代）

二叔年高甚，天涯侄未归。一阳云物动，三峡梦魂飞。

丈室怀明庆，巍楼上静晖。皇恩许归去，行矣叩林扉。
游鄠山诗十二首 白云道中
程颢（宋代）

吏身拘绊同疏属，俗眼尘昏甚瞽矇。辜负终南好泉石，一年一度到山中。
被檄之上饶言还未几又复往焉至小渡遇雨遣兴
喻良能（宋代）

檄至方云急，吾行敢滞留。
朔风经小渡，细雨过中洲。
冉冉新斑鬓，飘飘敝黑裘。
欲知来往久，三见月如钩。
大侄书金陵回即走西安怅然念之
孙中岳（清代）

才解征鞍又远行，相看意气转纵横。故宫荒草埋金狄，客路秋风动石鲸。

词笔已从梁苑秃，诗情又向灞桥生。陇头流水声幽咽，似我频年送别情。
前山
裴夷直（唐代）

只谓一苍翠，不知犹数重。晚来云映处，更见两三峰。
答惠海首座五首海乃圆照禅师小师 其一
饶节（宋代）

闹市丛边荆棘侵，旃檀独秀旧园林。俊驹昔是吾家瑞，老鹤今园万里心。

短笛凄清秋水阔，乱山高下白云深。当年得力分明处，伫听炉香演一音。
腊雪
李洪（宋代）

寂寞江村客，弥漫大雪天。
愁云纷密幕，虚籁极饕颠。
坐听天窗落，时将书幌褰。
胎禽羞洁白，閒客失明鲜。
势急鹅毛堕，寒欺雁翅翩。
鼠形方诮璞，蜡貌遽摧鞭。
鲛室绡盈轴，阳公玉种田。
蝶衣匀腻粉，蚕茧剥吴绵。
近柳横飞絮，穿榆并坠钱。
后庭迷玉树，清禁覆花砖。
帝子剪湘水，铜仙泣泪铅。
银床漫辱井，粉水媚房川。
繁丽真难比，萦盈似乞怜。
玉京楼十二，金界地三千。
秦国占乌白，辽东献豕豜。
尺围飘洛浦，席大记幽燕。
忆昨逢残腊，呈祥庆有年。
冷侵东郭履，寒逼广文毡。
喜极埙箎和，吟馀盐絮联。
长城归大阮，巨轴属群贤。
思跨蓝关马，将乘剡曲船。
恨拘崇让里，思逸灞桥边。
斟酒觞慵举，烹茶鼎旋煎。
寻盟淡生活，冻笔尚如椽。
七夕集元美宅送茂秦
李攀龙（明代）

祖席陈瓜果，征衣理薜萝。云边看露掌，花里出星河。

仙吏挥金椀，佳人罢锦梭。新知天上少，秀句邺中多。

疏拙时名弃，欢娱铁骑过。秋风吹鬓发，落日渡滹沱。

匕首荆卿赠，刀头桂客歌。明年见牛女，能不忆羊何。
探花郎送花坐中与邻几戏作七首 其六
刘敞（宋代）

酴醾蔷薇香最奇，古人不闻今始知。世间此辈复何限，零落深林方足悲。
春秋战国门。再吟
周昙（唐代）

赵解重围魏再昌，信陵贤德日馨芳。

昏蒙愚主听谗说，公子云亡国亦亡。
自顺阳至均房道五首用陈符宝去非韵 其四
张嵲（宋代）

行客日暮时，愁闻萧条风。云山当我前，适与清兴同。

夕涧生白当，蒸空自溟濛。林壑岂不佳，陟降烦奴僮。

径侧有黄花，凄疏隐珍丛。我欲采落英，恨无圣贤中。

徘徊恋幽意，欲住兴来穷。山深月正黑，投驿尚匆匆。
邮亭残花
徐熥（明代）

征途微雨动春寒，片片飞花马上残。
试问亭前来往客，几人花在故园看。
忆涪水端阳四首 其二
张鹏翮（清代）

人到清闲寄薜萝，扁舟一叶剪江波。笠蓑烟雨随时泊，鱼跃鸢飞入眼多。
大理赵寺丞世长知益州华阳县
杨亿（宋代）

帝选循良抚远民，由来百里应星辰。
征车蜀道闻猿苦，祖帐西郊落叶频。
莫为割鸡轻邑宰，应须叱驭效忠臣。
锦城自古繁华地，好与风光作主人。
晋门。怀帝
周昙（唐代）

蕃汉戈矛遍九垓，两京簪绂走黄埃。

刘聪大会平阳日，遣帝行觞事可哀。
汉州塔二首
郭印（宋代）

万象森罗眼底明，倚天高处喜重经。
逶迤江练秋逾白，峢崺山屏晚更青。
望尽平原烟冉冉，愁深古塞雨冥冥。
踌躇欲看千灯后，手拨浮云正极星。
上南都权府提刑孙大监二首 其一
华镇（宋代）

声华籍籍冠诸公，三十年前浙水东。造次谈经皆振玉，从容遇事尽成风。

心游迥出青尘外，名品横飞碧落中。留钥宪台虽重寄，方看平步入鹓鸿。
过广安吊张才叔谏议
陆游（宋代）

春风疋马遇孤城，欲吊先贤涕已倾。
许国肺肝知激烈，照人眉已尚峥嵘。
中原成败宁非数，後世忠邪自有评。
叹息知人真未易，流芳遗臭尽书生。
和李道源清风谣
徐积（宋代）

漫翁说尽清风好，犹能顾我邀吟藁。吟时欲倚白云飞，到时恐在红尘表。

有如列子御风行，百骸齐奋双瞳瞭。借问清风何处来，玉水之心玉山杪。

曾经昆阆拂瑶花，亦度潇湘过蓬岛。借问清风何处居，深寄碧芦藏绿筱。

芭蕉径舞凤衣寒，薜荔墙翻龙甲老。遗英堕箨无处寻，一径十年未曾扫。

但恐春深花木稀，定知秋后冰霜早。快心何羡楚王台，披襟适得麻姑爪。

中山酒客饮辄醒，八斗司徒醉不倒。箫声易咽笛声哀，客思难平物容愀。

君看檐前避暑巢，不是岩乌即沙鸟。万谷藏冰山气来，千涛喷雪江声绕。

借问此閒清奈何，况是中宵月华皎。鸡鸣漏尽眠不成，披衣起看冰壶晓。

便乘枯木饮明河，仍御双凫入冥杳。藤床角簟无所施，綀布蒲葵价弥小。

有客俄如梦觉时，窃笑梦中何扰扰。中心无累清则明，蔽者常稀欲者少。

儿啼女笑坐可忘，兽斗禽嬉悟俱了。毁誉一过遗如空，富贵浮云视弥藐。

古人凛凛良可思，世俗纷纷何足道。尝闻外物可娱中，所以诗人取萱草。

谁何乘兴为此行，坐摆尘埃出污潦。贾生可与忘悲忧，楚屈犹将醒怀抱。

区区何用作离骚，弄琴听我清风操。
古意
朱朴（明代）

千里佳期一夕休，鸟啼花落水空流。请看石上藤萝月，曾照张家燕子楼。

碧落有情空怅望，春山无伴独相求。黄金用尽教歌舞，不及卢家有莫愁。
石门寺
赵师秀（宋代）

寺外山皆石，门因凿石开。野花黄类菊，寒笋绿黏苔。

官为看田至，僧方乞食回。一双檐际鸽，空觑出生台。
写碧城摘句图竟题诗 其一
管筠（清代）

奇句如飞仙，长啸弄云碧。天门扫落花，春山横一尺。

月华飘羽衣，鹤背夜吹笛。
李后主童谣
不详（唐代）

索得娘来忘却家，后院桃李不生花。猪儿狗儿都死尽，养得猫儿患赤瘕。
早望海霞边
李白（唐代）

四明三千里，朝起赤城霞。日出红光散，分辉照雪崖。

一餐咽琼液，五内发金沙。举手何所待，青龙白虎车。
汉宫春 壬寅元夕上召观灯仁寿宫
夏言（明代）

醮罢星坛，正华灯满架，宝炬盈盘。高下彩霞摇曳，珠斗斓斑。

黄金台殿。光掩映、白玉雕栏。有中使、传宣丹诏。赐臣特地来看。

感激皇恩浩荡，念几人能得，天上奇观。况是阳春降泽，玉帝回銮。

祥光瑞色，护九重、宝月团团。喜今年，太平嘉庆，良宵上奉宸欢。
春云
弘历（清代）

春云黯黯春阴轻，春溪溶溶春波明。杏胎桃孕酿寒食，榆火纸鸢满帝京。

遇闰风光偏婉娩，东皇羽卫行来缓。春色迟迟总不嫌，九十谁能一日添。
满庭霜（任尝尝为西安太守，风流名迹，图经史牒具载，感今怀古作）
葛胜仲（宋代）

百不为多，一不为少，阿谁昔仕吾邦。共推任笔，洪鼎力能扛。不为桃花禄米，雠书倦、一苇横江。招寻处，徒行曳杖，曾不拥麾幢。

山川，真大好，鱼矶无恙，密岭难双。听讼诉多就，樵坞僧窗。岁月音容远矣，风流在、遐想心降。云烟路，搜奇吊古，时为酹空缸。
君子行
王称（宋代）

君子励苦节，恒在造次间。造次苟不念，履霜成冰坚。

邪蒿岂不苟，恶木岂不繁。虽劳亦不息，虽饥亦不餐。

顾此夙尚乖，浊泾溷清澜。胜母里不入，朝歌邑还辕。

往哲有明戒，君子防未然。
建隆以来祀享太庙十六首 其二 皇帝行用《隆安》。
郊庙朝会歌辞（宋代）

工祝升阶，宾尸在位。祗达孝思，允修毖祀。显相有仪，克恭乃事。

俨恪其容，通此精意。
添字采桑子·利名丛里抽身早
侯善渊（元代）

利名丛里抽身早，劝汝回心。绝尽荒淫。动有群魔当下擒。莫教侵。九虫斩尽三尸灭，与道相任。谁是知音。清夜无尘月上岑。望骞林。
送秦子质太守炳直应粤帅之辟
陈宝琛（清代）

重阴羃三山，霪潦动骑月。君攐石鼓云，掉头晓当发。

腥风满天地，到处蛟鼍窟。岳岳茶陵公，抡贤绝私谒。

屈伸任变化，离合感倏忽。论交饶楚才，识君晚咄咄。

故知名父子，时辈迥度越。出手试郡符，巨变定仓卒。

甘棠众犹爱，直木谁敢伐？闽江人海流，南下亘百粤。

深杯滟金波，不醉已兀兀。刺船吾归眠，江鸥与灭没。
夜步天街书所见
高翥（宋代）

赛罢祠山赛二郎，酒行明日欲祠张。
愚民可是都忘本，香火何曾到杜康。
忆父母
汪真（宋代）

屺岵登来步步悲，百年空有泪双垂。
凄凄叶落秋风晓，寂寂灯昏夜雨时。
庭院每惊携杖履，羹墙长见画容仪。
遥瞻槛外遗踪在，料得寻常只自知。
平绿轩
王用亨（宋代）

禅窗虚敞瞰西南，野色溪光接画檐。
云云碧天无间断，一眉依约见山尖。
得家书
杜甫（唐代）

去凭游客寄，来为附家书。今日知消息，他乡且旧居。

熊儿幸无知，骥子最怜渠。临老羁孤极，伤时会合疏。

二毛趋帐殿，一命侍鸾舆。北阙妖氛满，西郊白露初。

凉风新过雁，秋雨欲生鱼。农事空山里，眷言终荷锄。
咸通十四年成都谣
佚名（唐代）

咸通癸巳，出无所之。蛇去马来，道路稍开。

头无片瓦，地有残灰。
丙辰十月十六日恭送皇考梓宫至泰陵奉安隆恩殿告祭还京悲慕如疑呼抢欲绝途次敬成长律以志深痛 其三
弘历（清代）

枫叶初丹槲叶黄，当前触目助悲伤。䁀湖冉冉寒空静，芦殿凄凄夜月凉。

忆断白云还杳渺，望穷碧落转苍茫。悲怀长此增沈痛，忍别山陵路阻长。
谒高忠宪止水新祠二首 其二
蒋遵路（清代）

忠魂如在此全归，老屋依然旧讲帷。三纪璧田频假易，千秋俎豆共瞻依。

元堂改造松楸古，誉命终颁日月辉。百变沧桑尊道统，龟山祠宇共巍巍。
秋雨未已客怀不佳夜诵少陵遣兴诗至生涯能几
章甫（宋代）

忆买京口船，飘飘适荆楚。
览古吊兴亡，亦有会心侣。
岁月能几何，已作幽明阻。
筋骸幸无恙，未害且逆旅。
有感
晁公溯（宋代）

不见罘罳阙，于今已十春。
素衣不忍弃，为有洛阳尘。
郡事多冗命绳翁拉彦翔则明德素游赵园彦翔归
程公许（宋代）

浮生何适非寄，百虑非言可宣。
谁参寻访乐土，籲天侨立西川。
李愬雪夜入蔡州四首 其三
金朝觐（清代）

擒虎谁探虎穴中，分明敢入不居功。将军负弩称前导，扫雪开门拜相公。
东院
白居易（唐代）

松下轩廊竹下房，暖檐晴日满绳床。净名居士经三卷，

荣启先生琴一张。老去齿衰嫌橘醋，病来肺渴觉茶香。

有时闲酌无人伴，独自腾腾入醉乡。
促拍丑奴儿（辛巳除夕）
刘辰翁（宋代）

送岁可无诗。得团栾、忍不开眉。不记去年今夕梦，江东怀抱，江西信息，舍北妻儿。

五十扊扅炊。待五十、富贵成痴。百年苦乐乘除看，今年一半，明年一半，更似儿时。
读真诰 其三
王安中（宋代）

云林授玉书，妙语真达道。心中剪荆棘，一一种梨枣。

琼轩驾灵风，歘下沧浪岛。有待政何妨，众真恶怀抱。
奉酬乐道
韩维（宋代）

故人从我游，里{外门内千}非潇湘。
文章老益壮，欲掩李杜光。
新诗来连翩，奔走获与臧。
调高岂能继，爱重如琳琅。
春风动地来，急雨催群芳。
梅蕊亦已落，坐看飞絮狂。
谁能于此时，默默但退藏。
且倾杯中物，莫顾腰下章。
缓舞金缕衣，高歌玉炉香。
白头自有乐，岂愧少年场。
题绝岛山寺
崔涂（唐代）

绝岛跨危栏，登临到此难。夕阳高鸟过，疏雨一钟残。

骇浪摇空阔，灵山厌渺漫。那堪更回首，乡树隔云端。
四月上澣日同寮约游西湖十绝
张镃（宋代）

寮寀招邀胜引多，旷怀真语当弦歌。
联翩逸驾知难及，乞我扁舟著钓蓑。
故少师张魏公挽词三章一章
杨万里（宋代）

山尽民犹望，回军敌尚疑。
时非不吾以，天未胜人为。
自别知何恙，从谁话许悲。
一生长得忌，千载却空思。
慈恩寺上座院
贾岛（唐代）

未委衡山色，何如对塔峰。曩宵曾宿此，今夕值秋浓。

羽族栖烟竹，寒流带月钟。井甘源起异，泉涌渍苔封。
送邵公济溥赴省二首
郭印（宋代）

天府登贤策马东，似君人物许谁同。
文章小技出儿戏，道德微言馀祖风。
有路青霄元自别，无情白发向来公。
平生酝藉唯经国，唾手先收第一功。
罗波潭上有石城土酋岑瑛所筑
郑学醇（明代）

贪看樽石临潭水，不觉潭花露湿衣。何限消沉终古事，碧天无际月轮飞。
阳台
陈琏（明代）

襄王巡游乐无度，鸾旗直指巫山路。群臣扈从多如云，宋玉才高擅词赋。

高唐赋罢人何处，空有高台锁烟雾。梦中之事是耶非，为雨为云自朝暮。

翠华东归竟不来，山色青青宛如故。花开花落年复年，杜鹃啼老台前树。
江神子（赠章邃道）
曾觌（宋代）

故人情分转绸缪。小窗幽。话离愁。海阔天遥，鸿雁两悠悠。今日相逢谁较健，应怪我、鬓先秋。

功名淅米在刀头。壮心休。弊貂裘。何事留欢，不竟漾扁舟。桃李春风将近也，如后会、醉青楼。
读扬子
慕容彦逢（宋代）

子云不偶时，晏如在空屋。席有玄虚文，门无权倖牍。

法言讥异户，解嘲惧赤族。忿悱赋长杨，羞愧登天禄。

立俗思徇道，制行依圣读。身死名不朽，馨香蔼兰菊。
次韵仲弼 其二
张纲（宋代）

千里长怀北固楼，客居颜巷不堪忧。清荧坐看孤灯夜，摇落初惊一叶秋。

已厌清谈挥麈尾，谁能细字写蝇头。莼鲈固是吾家味，好约西风买钓舟。
初入西州境述怀
陆游（宋代）

我无飞仙术，御气周八极；寸步常依人，艰哉万里役。
自行剑关南，大道平如席，日高徐驾车，薄暮亦两驿。
及兹山愈远，原野若加辟。
茂树冬不凋，寒花晚犹拆。
昔我卜远游，至蜀龟辄食。
弛装有定处，呜呼岂人力。
颇传岷山下，清淑无疠疫。
士风尚豪举，意气喜远客。
薪米家可求，借书亦易得。
思吴虽不忘，所愿少休息。
吾闻古达人，雅志在山泽，岂无及物心，但恨俗褊迫。
揽德虽成留，引去常勇决；骇机满人间，著脚无上策。
送陈君举守桂阳
楼钥（宋代）

重寻漫壁认题名，十五年来一梦惊。
谁料今朝携客至，却成此地送君行。
桂阳卧治真谈笑，鲁史遗编赖发明。
文定南轩仙去后，湖湘又得一先生。
表臣都官至十三里店
梅尧臣（宋代）

风雨催车骑，駸駸来自南。
道旁有茅屋，宁容使君骖。
不谓忽下有，湿衣逢我谈。
田家已刈楚，田妇正好蚕。
既将国漕急，复与民事谙。
他年此茅屋，便比棠树甘。
省中直宿
吕高（明代）

疏星历历露为霜，独宿瑶宫夜未央。
树色暗浮天仗外，香烟遥接御炉傍。
钧天月上闻长乐，玉漏风移出建章。
不遇武皇行幸日，空怜头白滞为郎。
和邓慎思诗呈同院诸公三首 其三
李公麟（宋代）

共校南宫艺，多年复此回。群贤主堂奥，一榻占廊隈。

步屧朝追逐，诗筒夜往来。故人情不浅，无乃困悭才。
惜菊
弘历（清代）

已过重九节，始赏重九花。几多别离兴，独对碧江霞。

倚篱思陶潜，落帽非孟嘉。方谓傲霜质，胜彼艳春华。

驱车辞城阙，扬袂挥风沙。契阔惜寒芳，簪之胆瓶斜。

丰韵凌轻舆，引我逸趣赊。同云幕远天，一夜飞银砂。

金英忽就萎，无复裳裳荂。陨黄学桑柘，垂白同蒹葭。

菀枯本如是，何必兴咨嗟。试看千年松，亦复成枯楂。
辛酉大雪戏成二诗以千山鸟飞绝万迳人踪灭为
周麟之（宋代）

佛衣珠唾飞，撼对缟裙裂。
巡檐萦梅笑，攲枕听竹折。
念此积雪寒，忧世心愈切。
夜分耿不寐，风灯半明灭。
抵都二首 其一
夏曾佑（清代）

一贫兼万苦，辗转又长安。岁暮关山客，哀朝蚁虱官。

计难全侍畜，生已负衣冠。往事填胸满，踟蹰到夜阑。
赠庾易诗
袁彖（南北朝）

白日清明，青云辽亮。昔闻巢许，今睹台尚。
初春
王质（宋代）

痴云漠漠低压屋，雨意垂垂筛似粟。半夜春声到幽竹，方槽溜溜泻寒玉。

梦破檐牙声未乾，开门山色青攒攒。东君放步到篱脚，桃李稍稍敷春妍。

既雨即晴应更好，将及清明藉芳草。庙堂老手调阴阳，故应随意为雨旸。
和张文潜晚春 其二
徐积（宋代）

昨日枝头红，鲜鲜染人指。今朝寻不见，已在污泥底。
都门客思
刘履芬（清代）

浩想烟波采白蘋，开帘静对月如银。模糊云树三千里，抖擞衣裳十丈尘。

处世正非贫可了，还家只盼梦能真。曹司事简朋俦隔，自起烹茶析涧薪。
山居 其七
淳藏主（宋代）

一瓢颜子非为乐，四壁相如未是高。争似山家真活计，屋头松韵泻秋涛。
仆以绍熙壬子中夏二十有五日始跻篁讨龙井
敖陶孙（宋代）

奇石斓横道，兹山信多姿。
江湖酾两股，一泓乃孤危。
相传龙所酾，或恐神护持。
腥风转湛对，阴岩立淋漓。
惜无纬萧勇，探此抱宝痴。
山僧作屋意，惨澹生幽思。
胡为金缪影，颠倒眩俗儿。
坐来百念失，苍官导前驰。
招提果深登，屐痕恍前期。
咄哉少肉山，著此高颧师。
端能致遨头，绝唱相娱嬉。
过溪亦何事，相送了不疑。
渠能缚禅律，因来数须眉。
我爱秦郎记，字压头陀碑。
月林只夜夜，人物自一时。
贤愚尽蚁封，来者吾得知。
望云庵观明郡主出家画像
倪鸿（清代）

金山山畔筑精庐，日诵楞严闭户居。棕拂蒲团成结局，白头愁煞老尚书。
过友人山庄
吴承禧（清代）

数亩园中地，游人断往还。村居花事晚，春昼鸟声间。

林密行闻水，窗虚坐见山。更怜朝雨足，野老亦开颜。
和梅花诗百韵之一
萧光绪（明代）

幽姿雅韵淡丰神，每笑丹青写未真。质傲隆寒来复运，色先群未素心人。

孤山伴月香留梦，庾岭迎风影绝尘。自是穷岩无意外，好将贞洁守长春。
赠僧隆古
顾逢（宋代）

一峰峻碧入云端，怪石苍松耐岁寒。
天地奠形时便有，今人莫作等闲看。
送范颖胄
李石（宋代）

君之家为夔龙氏，龙之威神爪牙利。
岂肯因人下求食，拿攫风雷随所嗜。
问君世学今几传，翰墨诸仙侈名位。
后来诸孙颖与路，元佑衣冠相整治。
春秋大易蜀有师，我获升堂时问义。
江边乔木殊未改，重来忍唾成都地。
感君遗文远相访，凛凛高风今不坠。
梅花道路宽作程，瓠叶杯盘同此味。
少年赤手弄霜雪，想见倚门迟岁馈。
还家莫道囊橐空，客子夜寒仍少睡。
过衡山
萧立之（宋代）

此是湘南第几程，楚天空旷入深溟。九千丈月照衡岳，八百里程归洞庭。

恨入江蓠骚骨冷，梦回湘竹泪花青。客中总为贪程熟，落枣风高我自醒。
杂诗 其二
沈濂（清代）

神仙行处有，亦不避尘喧。咄哉刘子骥，求之未有门。

远近以地刘，静躁由中存。藐余视天地，肫然犹黄轩。

禾黍熟井井，鸡犬欢村村。室有琴可弦，厨中酒可尊。

渊明傥复作，何地非桃源。
梅花集句 其一七四
李龏（金朝）

深居白云穴，幽意满山楹。风递幽香去，何人识此情。
春日舟中即事
刘弇（宋代）

墨绶蛮乡去，青春瘴海行。陋篷愁暴雨，小艇畏长鲸。

滩恶舟难渡，风狂浪易生。不堪江上笛，时送两三声。
王书记以近诗三篇相示各摭其意以诗赓之·感
司马光（宋代）

白鹄出江渚，刷羽何鲜新。
志凌青霞端，欲饮天汉津。
清飚未我与，陂泽聊逡巡。
偶为虞罗获，远趣无由伸。
攀笼厌局促，野性那能驯。
庭除数惊顾，惨惨常畏人。
皓素不入俗，众目谁为珍。
稻粱不充腹，日与鸡鹜邻。
举头畏太高，储啄空愁辛。
萧萧敛六翮，憔悴伤精神。
男儿五十不如意，青衫会发游埃尘。
曏为监官北如晋，今为幕吏西适秦。
慨然遂欲抛手板，拂衣高蹈锦水滨。
长竿短艇入烟雨，放歌酣饮欹乌巾。
方今圣朝清似水，林空从静无隐沦。
吾君梦卜偶未到，勿学君平与子真。
酒泉子
牛峤（唐代）

记得去年，烟暖杏园花正发，雪飘香。江草绿，柳丝长¤

钿车纤手卷帘望，眉学春山样。凤钗低袅翠鬟上，落梅妆。
题蒋伯生丈所藏钱东涧东山唱和图 其二
张尔旦（清代）

檀板金樽不遣悲，落花风悄鬓丝吹。新亭几点残山碧，看罢沧桑替画眉。
赤公同诸公游千山余不能从二绝 其二
释函可（明代）

险阻曾经百念轻，半瓢随地足平生。不须重话尘中路，纵是名山也懒行。
秋懹
陆游（宋代）

种树清阴满，钞书蠹字穿。
老身犹在世，屈指不知年。
弃纸储诗稿，长筒聚药钱。
一生如一日，正可付之天。